«Татар-Информ»

Алексеевск районында җир кишәрлекләре бирелергә тиешлеләр исемлегенә кергән гаиләләрнең барысына да участоклар бирелгән

[Версия для печати](http://tat.tatar-inform.ru/news/2012/10/12/79485/?print=Y)

12 Октябрь 2012,16:30

Муниципаль районнар алдына җир кишәрлекләре бирүне агымдагы елның 1 декабренә тәмамлау бурычы куела

(Казан, 12 октябрь, “Татар-информ”). 10 октябрьгә булган мәгълүматларга караганда, күп балалы гаиләләрдән җир кишәрлекләре белән тәэмин итүгә кагылышлы 19981 гариза кабул ителгән. Әлеге гаризаларның 2421 , ягъни 12 проценты Интернет-портал аша алынган.
ТР Җир һәм мөлкәт мөнәсәбәтләре министрлыгының Җир ресурслары идарәсе хәбәрләренә караганда, күп балалы гаиләләргә бирү өчен әзерлек процессында торучы участокларның гомуми мәйданы 4447,008 гектар тәшкил итә. 19638 кишәрлек бүгенге көндә межаланга, 18663 участок кадастр исәбенә куелган.
Хәзергә республиканың 43 муниципаль районында һәм Чаллы шәһәрендә өч һәм аннан күбрәк балалары булган гаиләләргә барлыгы 9534 җир кишрлеге бирелгән, ягъни гаризаларның 48 проценты канәгатьләндерелгән.
Эшне тулысынча башкарып, үрнәк күрсәтүче районнар да бар. Мәсәлән, Алексеевск районында җир кишәрлекләре бирелергә тиешлеләр исемлегендә теркәлгән гаиләләрнең барысына да участоклар бирелгән. Әгерҗе, Биектау, Кама Тамагы, Спас муниципаль районнарында да исемлеккә кертелгән күп балалы гаиләләрне җир кишәрлекләре белән тәэмин итү эше төгәлләнеп килә. Шул ук вакытта Әлмәт районында исемлеккә кертелгән гаиләләрнең нибары 15 проценты гына җир участоклары алган. Ютазыда бу күрсәткеч 20 проценттан артыграк кына. Хәзер төп бурыч - муниципаль районнарда җир кишәрлекләре бирүне агымдагы елның 1 декабренә тәмамлау.